Az FPH015/75-12/2013. számú közgyűlési előterjesztés 6. melléklete

HATÁSVIZSGÁLAT
a Fővárosi Önkormányzat közterület-felügyeleti feladatainak ellátásáról szóló
 rendelet-tervezethez

1. A jogszabály megalkotásának szükségessége
2013. január 1-jétől kezdődően a közterület-felügyeleti feladatok ellátása tekintetében Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) újonnan hatályba lépő rendelkezései nyomán alapvetően megváltozott a Fővárosi Önkormányzat és a fővárosi kerületi önkormányzatok közötti feladatellátásra vonatkozó viszony.
Szintén 2013. január 1-jétől hatályos az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról szóló 2012. évi CXX. törvény 3. §-a, mely lehetővé teszi, hogy a Főpolgármesteri Hivatal önkormányzati rendészeti szervet hozzon létre az Mötv.-ben meghatározott feladat ellátása érdekében.
E jogszabályváltozások szükségessé teszik a fővárosi közterület-felügyelet szervezetéről és feladatairól szóló 74/1999. (XII. 30.) számú Főv. Kgy. rendelet helyett új fővárosi közgyűlési rendelet megalkotását.
2. Társadalmi hatások
A Fővárosi Önkormányzati Rendészeti Igazgatóság létrehozásával a Fővárosi Önkormányzat, illetve szervei által foglalkoztatott rendészeti feladatokat ellátó személyek – akik feladataik ellátása során jogellenes cselekmény észlelése esetén a helyszínen intézkedésre és kényszerítő eszköz alkalmazására jogosultak – egységes szervezetbe tömörítése lehetővé teszi racionalizálja a feladatellátást. A közterületek tisztaságának és rendjének megőrzése nagyobb hatásfokkal történhet az ügyeleti információs központ adataira támaszkodó egységes irányítás alatt. 
3. Gazdasági hatások
A javaslatnak nincs sem közvetlen, sem közvetett gazdasági hatása egyetlen társadalmi csoportra sem.
4. Költségvetési hatások
A Fővárosi Önkormányzat közterület-felügyeleti feladatainak ellátásáról szóló rendelet-tervezetnek nincs költségvetési kihatása.
5. Környezeti és egészségi hatások
A rendelet-tervezetnek ilyen hatása nincs.
6. A jogszabály alkalmazásának feltételei
A Budapest Főváros Közterület-felügyelete Alapító Okirata módosításának Fővárosi Közgyűlés általi elfogadásával a végrehajtás feltételei biztosítottak.
